गीतें दे ख्यालें च पेदे अस दमैं बझोई दी ढलाई ढलियै भीनी टप्पने परैंत, हून बदन्होते दा ढक्क चढ़ै करदे हे। मछेड़ी द ग्रां साढ़ी खब्बी भेठा, कोई त्रै-चार मील पिच्छें रे’ई गेदा हा। कदें-कदें बदलें दी धूड़ साढ़े अग्गें-पिच्छें आनियै लंघन लगी पेदी ही। धूड़ औंदे गै में ते भगता एक-दूए कोला ओह्‌लै होई जन्दे, पर फ्ही बी तौले गै भगते दी नुहार मेरे सामनै आई जन्दी, जेह्‌ड़ा कुसै उच्चे टेरुयै पर चढियै मिगी कोल पुज्जने ताईं बलगै दा होंदा। भगता प’जिएं ब’रें दा प्हाड़िया ग’बरू जुआन अपना सूहा-जन गेदा मुंह् ते ओह्‌दे दे पर कालियां मुच्छां लेइयै अग्गे-अग्गैं, छालीं-जन पेदा चलै दा हा।